b'\n_START_ARTICLE_\nTietosuojavaltuutettu\n_START_PARAGRAPH_\nTietosuojavaltuutettu (ruots. dataombudsmannen) on suomalainen viranomainen, joka valvoo tietosuojalains\xc3\xa4\xc3\xa4d\xc3\xa4nn\xc3\xb6n ja muiden henkil\xc3\xb6tietojen k\xc3\xa4sittely\xc3\xa4 koskevan lains\xc3\xa4\xc3\xa4d\xc3\xa4nn\xc3\xb6n noudattamista. Tietosuojavaltuutettu voi antaa m\xc3\xa4\xc3\xa4r\xc3\xa4yksi\xc3\xa4 asioissa, jotka koskevat rekister\xc3\xb6idyn oikeuksia ja muita henkil\xc3\xb6tietojen k\xc3\xa4sittelyyn liittyvi\xc3\xa4 ep\xc3\xa4kohtia. Tietosuojavaltuutetun ja kahden apulaistietosuojavaltuutetun muodostama seuraamuskollegio voi lis\xc3\xa4ksi m\xc3\xa4\xc3\xa4r\xc3\xa4t\xc3\xa4 hallinnollisia sakkoja tietosuoja-asetuksen noudattamatta j\xc3\xa4tt\xc3\xa4misest\xc3\xa4. _NEWLINE_Tietosuojavaltuutetun virka perustettiin vuonna 1987. Suomen tietosuojavaltuutettuna on toiminut vuodesta 1997 Reijo Aarnio. H\xc3\xa4net on valittu kolmesti uudelle viisivuotiskaudelle, ja vuonna 2017 h\xc3\xa4net valittiin jatkokaudelle, joka kest\xc3\xa4\xc3\xa4 31. lokakuuta 2020 saakka._NEWLINE_My\xc3\xb6s Euroopan unionin tasolla on ollut oma tietosuojavaltuutettunsa vuodesta 2001._NEWLINE_Vuonna 2018 perustettu Euroopan tietosuojaneuvosto vastaa siit\xc3\xa4, ett\xc3\xa4 tietosuojalains\xc3\xa4\xc3\xa4d\xc3\xa4nt\xc3\xb6\xc3\xa4 sovelletaan yhdenmukaisesti kaikissa EU-maissa. Neuvostossa ovat edustettuna kaikkien EU-maiden tietosuojaviranomaiset ja Euroopan tietosuojavaltuutettu.\n_START_SECTION_\nTietojen tarkastusoikeus Suomessa\n_START_PARAGRAPH_\nSuomessa kaikki yritykset ja viranomaiset ovat velvollisia luovuttamaan rekister\xc3\xb6idyn pyynn\xc3\xb6st\xc3\xa4 h\xc3\xa4nest\xc3\xa4 tallennetut tiedot h\xc3\xa4nelle itselleen tarkastettavaksi. Mik\xc3\xa4li tiedot sis\xc3\xa4lt\xc3\xa4v\xc3\xa4t virheit\xc3\xa4, ne on korjattava. Tietyiss\xc3\xa4 tilanteissa henkil\xc3\xb6 voi my\xc3\xb6s pyyt\xc3\xa4\xc3\xa4 tietojensa poistamista. _NEWLINE_Tietosuojavaltuutetun apua saa, jos tarkastuspyynn\xc3\xb6st\xc3\xa4 kielt\xc3\xa4ydyt\xc3\xa4\xc3\xa4n tai rekisterinpit\xc3\xa4j\xc3\xa4 ei korjaa virheellisi\xc3\xa4 tietoja. Jos tietojen luovutuksesta kielt\xc3\xa4ytyy, on yrityksen tai viranomaisen kerrottava lakiin perustuva syy kielt\xc3\xa4ytymiselle. _NEWLINE_Joissakin poikkeuksissa, joissa tarkastusoikeutta ei rekister\xc3\xb6idyll\xc3\xa4 ole, kuten Poliisin salaisissa rekistereiss\xc3\xa4 olevien tietojen kohdalla, tietosuojavaltuutettu voi tarkastaa rekister\xc3\xb6idyn puolesta talletettujen tietojen lainmukaisuuden.\n_START_SECTION_\nTeht\xc3\xa4v\xc3\xa4t Suomessa\n_START_PARAGRAPH_\nTietosuojavaltuutetun teht\xc3\xa4v\xc3\xa4t on m\xc3\xa4\xc3\xa4ritelty m\xc3\xa4\xc3\xa4ritelty EU:n yleisess\xc3\xa4 tietosuoja-asetuksessa sek\xc3\xa4 kansallisessa tietosuojalaissa._NEWLINE_Tietosuojavaltuutetun teht\xc3\xa4v\xc3\xa4n\xc3\xa4 on k\xc3\xa4sitell\xc3\xa4 ja ratkaista tietosuojaa ja henkil\xc3\xb6tietojen k\xc3\xa4sittely\xc3\xa4 koskevat asiat voimassa olevan lains\xc3\xa4\xc3\xa4d\xc3\xa4nn\xc3\xb6n mukaisesti. Lis\xc3\xa4ksi tietosuojavaltuutetun toimisto edist\xc3\xa4\xc3\xa4 tietosuojaan liittyvien oikeuksien ja velvollisuuksien tunnettuutta ja antaa lausuntoja mm. valmisteilla olevaan lains\xc3\xa4\xc3\xa4d\xc3\xa4nt\xc3\xb6\xc3\xb6n liittyviss\xc3\xa4 hankkeissa. Tietosuojavaltuutettu tekee yhteisty\xc3\xb6t\xc3\xa4 muiden eurooppalaisten tietosuojaviranomaisten kanssa sek\xc3\xa4 edustaa Suomea Euroopan tietosuojaneuvostossa.'